Charlotte Kenway

Zeusz és Létó (apai nagyszülők)

Apolló-kabin tagjai (féltestvérek)

Charlotte Kenway egy görög félisten a FaBI Percy Jackson és az Olimposziak játékában. Charlie Apolló és Eloise Kenway lánya. Úgy alakultak a dolgok, hogy a mesélőnek át kellett vennie a karaktert, így nem játékos karakter lett belőle, de továbbra is a játékos karaktereknél szerepel, hiszen annak indult.

## Megjelenés

Charlie tizenhét éves. Rövid, hátul felnyírt, sötétbarna haja van, kicsi copfba fogva még éppen összeér, edzésekhez mindig összefogja, de általában oldalra fésülve hordja. Körülbelül 170 cm magas, a tábori edzéseknek és a korcsolyázásnak hála szikár, izmos. Szemei mandulavágásúak, világos szürkéskék színűek – ha mérges, szinte teljesen szürkének látszanak.

Sosem volt az a tipikus lányos lány, mindig is fiúsan öltözködött, és jobban szeretett fiúkkal barátkozni is. A kényelmet és a praktikusságot részesíti előnyben a megjelenéssel szemben, ezért szinte mindig egy egyszerű felsőben és farmerben, bakancsban vagy edzőcipőben és anyjától elcsent bőr pilótadzsekijében van.

## Személyisége

Charlie küllemében és természetében is jórészt halandó anyjára ütött: mosolygós, segítőkész lány, nyitott mindenre és mindenkire. Nagyon szeret olvasni és új dolgokat tanulni, könnyedén alkalmazkodik új helyzetekhez, ugyanakkor ha valami nem megy neki elsőre, hajlamos túlhajszolni magát.

Charlie végzetes hibája nagy mértékű hűsége a családja és a barátai felé. Bármit hajlandó kockára tenni, ha róluk van szó.

Legnagyobb félelme a sötétség. Charlie Apolló gyermekeként fényben, világosban érzi magát legkomfortosabban. A nap amolyan akkumulátorként szolgál Charlie számára, ereje nagy részét a fényből meríti - sötétségben emiatt gyengének, sebezhetőbbnek érzi magát.

## Története

### Gyermekkora

Charlie New Englandben, Boston városában „született”. Halandó édesanyja brit származású, a sors furcsa fintoraként az ókori görög irodalom egyik nagy szakértője, az egyik bostoni egyetemen tanít. Halandóhoz képest meglehetősen tisztán lát, talán ez ragadta meg Apolló figyelmét is.

Egészen kislány kora óta műkorcsolyázik (saját bevallása szerint korcsolyával a lábán született), tehetsége ellenére jónéhány iskolát el kellett hagynia a kisebb atrocitások miatt, amelyek gyermekkorát kísérték. Anyja sohasem haragudott rá emiatt, hiszen tudta, hogy lánya nem átlagos gyerek. A versenyszerű korcsolyázással a táborba érkezése után felhagyott - egyrészt lehetősége sem volt már rá, másrészt úgy érezte, félisten mivoltából adódó előnyeit kihasználni nem fair a többi keményen edző sportolóval szemben.

### A Félvér Táborban

Charlie tizenegy éves korában járt először a táborban. Egy ifjúsági műkorcsolya versenyen vett részt New Yorkban – még ma is emlékszik rá, mennyire nyomott és ideges volt édesanyja azon a hétvégén, mintha előre érezte volna a bajt. Sokszor tűnt halálra rémültnek. A Central Park állatkertjét látogatták épp meg a verseny utáni napon, mikor Charlie a tömeg miatt elszakadt anyukájától hüllőházban, ahol kisvártatva szörnyek támadtak rá. Az életét egy őket régóta követő szatírnak köszönheti, aki azonnal kimenekítette és a Félvér Táborba kísérte a rémült félistent. Charlie-t sokként érte a rengeteg új információ származását illetően. Mindig is azt hitte, apja lemondott róla, ezért hagyta magára az anyjával. Utólag eszébe jutott, milyen kevésszer esett szó a másik szülőjéről – anyja jól értett hozzá, hogy elterelje figyelmét erről a témáról, és Charlie sem érezte különösebb hiányát egy apafigurának. Eleinte mérges volt édesanyjára, de később megértette, miért kímélte őt egészen addig ettől az információtól. Charlie hamar beilleszkedett, életében először érezte azt, hogy egy közösségbe tartozik. A sok barátságos gyerek mellett rettentően gyorsan fejlődött, és szinte mindent kipróbált, amit a táborban lehetett. Íjat a táborban fogott a kezében először. Bár ugyanolyan kiemelkedő teljesítményt nyújtott íjászat terén is, mint a többi Apolló-gyerek, a kard jobban a kezére áll. A korcsolyázásnak és a velejáró edzéseknek köszönhetően még a legtöbb félvérhez képest is rendkívül gyors és agilis, reflexei is jóval gyorsabbak, mint társaié. Nem szereti fitogtatni az erejét, de nem hátrál meg a kihívásoktól, ha szükséges, magabiztosan kiáll bárki ellen – kevés olyan táborlakó van, aki le tudja győzni párbajban.

Természetesen nagyon meglepődött, mikor Apolló néhány hét után, amit a Hermész-kabinban töltött, végre valahára jelt adott magáról. Új otthonában, az Apolló-kabinban örömmel fogadták őt. Az iskolaidőre mindig elhagyja a tábort, hazautazik édesanyjához, de egy karácsonyi látogatásra és a nyári szünetre mindig visszatér barátaihoz és testvéreihez.

## Képességei

* Figyelemhiányos hiperaktivitás zavar (ADHD): mint a legtöbb félisten gyermeket, a halandó világban Charlie-t is figyelemzavaros gyermekként könyvelték el. Mindez valójában gyors reflexei, fejlettebb érzékei és fizikuma eredménye, amelyek a harcban való túlélését segítik.

* *fotokinézis* – A nap istenének gyermekeként Charlie bizonyos szinten képes rá, hogy manipulálja a fény látható és láthatatlan sugarait is. Rövid illúziókat, illetve olyan fénysugarakat tud létrehozni, amelyekkel átmenetileg megzavarhatja, elvakíthatja ellenfelét. Később potenciálisan képes lehet a fényt mint pajzsot, illetve a létrehozott fénysugarakat fegyverként használni, valamint elmosni saját körvonalait, ami jelentősen megnehezítheti a detektálását.
* *audiokinézis* – Mint szinte minden Apolló-gyerek, Charlie bármilyen hangszeren mesterszinten tud játszani, és képes a hanghullámok manipulálására. Zenei képességét nem igazán kamatoztatja, ritkán játszik hangszeren, de a zongora és az akusztikus gitár a kedvence. Később képes lehet olyan magas hangok létrehozására is, amelyek átmenetileg megbénítják ellenfeleit.
* *biokinézis* – Az élő szervezetek anatómiájának manipulációját takarja. Mivel Charlie szinte olyan, mint egy két lábon járó napelem, ezért képességei közül ez a legkiemelkedőbb: nagyon jó gyógyító (ezért gyakran besegít a gyengélkedőn, de megfelelő körülmények közt harc közben is gyógyítani tudja társait), és bármilyen fényforrás közelében azonnal regenerálódni kezd, ez azonban magával vonja azt is, hogy sötétségben, illetve éjszaka sebezhetőbb, mint félvér társai.
* Charlie szót ért a kabócákkal.

## Tárgyak a tulajdonában

* Kardja, Ηλιαχτίδα [*Iliachtída* - Napkitörés] – egyszerű, az átlagosnál kicsit hosszabb, jól kiegyensúlyozott mennyei bronzkard, amit az egyik Héphaisztosz-gyerek készített neki.
* Könnyű, bőr páncél. Nem korlátozza a mozgásban, nem lassítja le, viszont csak a legkritikusabb pontokat védi.
* Apolló íjának másolata, amit az istenség küldött neki az első sikeres küldetése teljesítéséért – különlegessége, hogy jóval nagyobb a lőtávolsága, mint a legjobb íjaknak, lángra lobbanthatja vagy felrobbanthatja a kilőtt nyilat, ha használója úgy akarja, illetve gyógyítja is azt, aki használja. Hátránya, hogy nagyon nagy akaraterő szükséges a felajzásához, és ha olyan ember kezébe kerül, akinek Apolló nem adta az áldását a használatához, az íj megölheti a használót. Charlie épp emiatt nem használta még egyszer sem, ki sem próbálta, de mindig magánál tartja. Az íjat egy vékony, kígyót mintázó arany karperecként szokta a bal csuklóján egyetlen ékszereként viselni, ha kinyitja a karperecet, az íj megjelenik a kezében, ha pedig huzamosabb ideig nem használja, visszaváltozik karpereccé.
* Egyszerű, hétköznapi íj és egy tegez, tele nyilakkal.
* Túrahátizsák, amiben küldetések alkalmával mindig tart magánál néhány proteinszeletet, vizet, némi ambróziát, váltásruhát és pénztárcáját.

## Kapcsolatai

**Eloise Kenway** - Eloise Charlie édesanyja, egyedül ő hívja Lottie-nak. Kapcsolatuk nagyon szoros, Eloise mindenben támogatta lányát kezdetektől fogva, emiatt Charlie sohasem érezte úgy, hogy csonka családban élne. Ez azután sem változott, hogy fény derült Charlie félisten mivoltára, és sok időt kezdett el a táborban tölteni. Charlie bármire hajlandó, hogy édesanyját biztonságban tudja.

**Apolló** - Charlotte kapcsolata Apollóval alapvetően pozitív. Charlienak volt szerencséje találkozni isteni szülőjével az első küldetése után, amikor megkapta tőle a karperecet, amiben különleges íja rejtőzött. Apja a táborba érkezését követően hamar elismerte sajátjaként, amiért Charlie roppant hálás volt neki.

**Jared Watts** - Jared Charlie féltestvére, és egyben jó barátja is. Általában együtt edzenek, nagy köztük az egyetértés, és sok dologban hasonlítanak egymásra. Charlie a fiút tartja első igazi barátjának.

## Érdekességek

* Charlotte keresztneve francia eredetű, a jelentése "szabad". Vezetéknevét az Assassin's Creed videójátékok egy karakterétől, Edward Kenwaytől kölcsönöztem - angolszász eredetű, jelentése: "háborúban vakmerő".
* Charlie "megtestesítője" Jill Valentine, a Resident Evil videójátékokból ismert karakter.
* Charlie nagy rajongója a zöld tea minden formájának.
* Kedvenc hangszerei az akusztikus gitár és a zongora.
* Charlie azon kevés félistenek közé tartozik, akiket nem érint a rájuk jellemző diszlexia.

## Hivatkozások

A karakterhez felhasznált képek nem képezik a tulajdonom, anyagi hasznom nem származik belőlük. Minden jog az alkotót illet.

* infobox portré: Q Tori
* Tipanot
* Napkitörés
* Apolló íja: Alex Kolakowski